Simon Emil Ammitzbølls kommentar om at 'det er klogt, du har steriliseret dig' til en enlig mor til tre på kontanthjælp, har i den grad sat sindene kog på den røde fløj.

Læs også:

Simon Emil til arbejdsløs: Klogt du er steriliseret

'Jeg får kvalme over det'

- Nu må det stoppe med, at man behandler mennesker, der har mistet deres arbejde, som andenrangsmennesker, siger Socialdemokraternes politiske ordfører Magnus Heunicke og fortsætter.

- Jeg får kvalme over det. På højrefløjen er der åbenbart et kapløb i gang om, hvem der kan føre den groveste hetz mod de familier, hvor far eller mor er blevet arbejdsløse. Det handler altså om mennesker.

Læs også:

Mette gør, hvad hun kan

Øzlem Cekic fra SF har heller ikke meget til overs for Simon Emil Ammitzbølls tilgang.

- Der er en tendens til, at man bare taler ned til de arbejdsløse. Hun gør, hvad hun kan med sin ordblindhed, ADHD, 100 jobsøgninger - hvor hun samtidig skal passe tre børn. Som om det skulle være en løsning at sterilisere arbejdsløse. Problemet er, at der står 180.000 mennesker udenfor arbejdsmarkedet, fordi der mangler jobs, lyder konklusionen fra Øzlem Cekic.

Læs også:

Respektløst og asocialt menneskesyn

Enhedslistens beskæftigelsesordfører, Pernille Skipper, kan ikke se, hvor Simon Emil Ammitzbøll gør af al den personlige frihed, som både han og partiet taler om.

- Jeg synes, han er respektløs overfor Mette. Liberal Alliance har en tendens til at mene, at bare fordi man har været så uheldig at miste sit arbejde, så er man åbenbart ikke et menneske længere.

Pernille Skipper påpeger, at det ikke er første gang, at Liberal Alliance udtrykker et 'asocialt menneskesyn' og efterlyser, at de borgerlige partier snarest muligt går ud og tager afstand fra den politik, som Liberal Alliance lægger for dagen.

Læs også:

EL: Blå blok bør tage afstand fra Simon Emils udtalelser

Simon Emil Ammitzbølls kommentar falder i det kommende afsnit af TV2-programmet 'Velkommen til Virkeligheden', der bliver sendt torsdag, hvor han blandt andet besøger 35-årige Mette Hansen fra Østjylland, der er på kontanthjælp.